বিএনপি অংশ না নিলে নির্বাচনকে গ্রহণযোগ্য ও বিশ্বাসযোগ্য করে তুলতে অধিকসংখ্যক দলকে নির্বাচনে আনার চেষ্টাও চলছে। আওয়ামী লীগ সাধারণ সম্পাদক ওবায়দুল কাদের এরই মধ্যে বামপন্থি আটটি দলের নতুন জোট ‘গণতান্ত্রিক বাম জোটের’ শরিক দলগুলোর নেতাদের সঙ্গে কথা বলেছেন। এই জোটের শরিক সিপিবি নেতাদের সঙ্গে বৈঠক করার পাশাপাশি তিনি টেলিফোনে কথা বলেছেন বাসদের সাধারণ সম্পাদক খালেকুজ্জামানের সঙ্গে। বৈঠক অথবা ফোনালাপ করেছেন কৃষক শ্রমিক জনতা লীগের সভাপতি বঙ্গবীর আবদুল কাদের সিদ্দিকী বীরউত্তম, এলডিপির সভাপতি কর্নেল (অব.) অলি আহমদ বীরবিক্রম এবং জাতীয় সমাজতান্ত্রিক দল-জেএসডির সভাপতি আ স ম আবদুর রবসহ অন্যদের সঙ্গে। গণতান্ত্রিক বাম জোট নেতারা নির্বাচনে অংশ নেওয়ার বিষয়টি এখনও পরিস্কার করেননি। তবে তারা জানিয়েছেন, আওয়ামী লীগ-বিএনপির নেতৃত্বাধীন কোনো জোটেই তারা যুক্ত হবেন না।